钦定古今图书集成/明伦汇编/氏族典/第268卷 > 王克臣
## 钦定古今图书集成/明伦汇编/氏族典/第268卷 > 王克臣

按《宋史王审琦传》：审琦子承衍，承衍孙克臣，字子难。
祖承衍尚秦国贤穆公主。克臣第景祐进士，仁宗阅
其文，顾侍臣曰：“贤穆有孙，豋科，可喜也。”仕累通判寿
州，坐贬监潭州税。熙宁中，为开封度支二判官，迁盐
铁副使。时郑侠以上书窜岭表，克臣尝荐侠，且馈之
白金，又坐夺官。复为户部副使，以集贤殿修撰知郓
州，进天章阁待制，徙知瀛州。有告外间入境，密旨趣
具狱，株连甚众，克臣阴缓之，已而得为间者于他道。
徙知太原，拜工部侍郎。元祐四年，以龙图阁直学士、
太中大夫卒。